Урыҫ крәҫтиәндәренең аҫаба биләмәләрен ни рәүешле колонизациялауын да ошо район миҫалында күҙәтергә мөмкин. Ә. З. Әсфәндиәровтың “История сел и деревень Башкортостана и близлежащих регионов” тип аталған китабында түбәндәгеләр билдәләнә. Дәүләкән районында урыҫ ауылдары бик күп һәм уларҙың ҡасан барлыҡҡа килеүе тураһында белешмә аҙ. Булған мәғлүмәттәргә ярашлы урыҫ ауылдары 1896-1900 йылдарҙа нигеҙләнә. Купояр, Шестопаловка, Шестаево, Александровка, Рублевка, Гордеевка, Константиновка һ.б. кеүек ауылдарға Харьков, Полтава, Чернигов, Екатеринослав, Подольск һ.б. губерналарҙан сыҡҡан мордва, украин, белорус, хатта немецтар күсенә. Ә Ғафури районындағы Табын ҡасабаһы иһә 1574 йылда уҡ монах Илларион тарафынан Вознесенск пустынь рәүешендә тоҙ ҡайнатыу урыны булараҡ барлыҡҡа килә. Башҡорт ихтилалдары ваҡытында ул яндырыла, әммә яңынан тергеҙелә.